CELEX: 62010CN0138
Language: sl
Date: 2010-03-15 00:00:00
Title: Zadeva C-138/10: Predlog za sprejetje predhodne odločbe, ki ga je vložilo Administrativen sad Sofia-grad (Bolgarija) 15. marca 2010 – DP Grup EOOD proti Direktor na Agentsia „Mitnitsi“

5.6.2010   
            
            
               SL
            
            
               Uradni list Evropske unije
            
            
               C 148/16
            
         Predlog za sprejetje predhodne odločbe, ki ga je vložilo Administrativen sad Sofia-grad (Bolgarija) 15. marca 2010 – DP Grup EOOD proti Direktor na Agentsia „Mitnitsi“
   (Zadeva C-138/10)
   2010/C 148/25
   Jezik postopka: bolgarščina
   
      Predložitveno sodišče
   
   Administrativen sad Sofia-grad
   
      Stranki v postopku v glavni stvari
   
   
      Tožeča stranka: DP Grup EOOD
   
      Tožena stranka: Direktor na Agentsia „Mitnitsi“
   
      Vprašanja za predhodno odločanje
   
   
               1.
            
            
               Ali je treba v okoliščinah postopka v glavni stvari člen 63 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) razlagati tako, da je carinski organ dolžan le preveriti skladnost carinske deklaracije s pogoji iz člena 62 te uredbe, s tem da opravi le nadzor dokumentov v obsegu, ki je naveden v členu 68 Uredbe, in le na podlagi predloženih dokumentov sprejeti odločbo o sprejetju carinske deklaracije, če se pojavi dvom o pravilnosti šifre carinske tarife blaga in je za določitev te šifre potrebno izvedensko mnenje?
            
         
               2.
            
            
               Ali je treba v okoliščinah postopka v glavni stvari odločbo carinskega organa o takojšnjem sprejetju carinske deklaracije v skladu s členom 63 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti obravnavati kot odločbo carinskega organa v skladu s členom 4, točka 5, v povezavi s členom 8(1), prva alinea, carinskega zakonika, in sicer glede celotne vsebine oddane carinske deklaracije, če so istočasno izpolnjene naslednje okoliščine:
               
                           a)
                        
                        
                           odločba carinske uprave o sprejetju carinske deklaracije je bila sprejeta le na podlagi dokumentov, ki so bili predloženi skupaj s carinsko deklaracijo,
                        
                     
                           b)
                        
                        
                           pri potrebnem preverjanju pred sprejetjem carinske deklaracije je obstajal sum, da deklarirana šifra carinske tarife blaga ni bila pravilna,
                        
                     
                           c)
                        
                        
                           pri potrebnem preverjanju pred sprejetjem carinske deklaracije so bile informacije o vsebini deklariranega blaga – ki so upoštevne za pravilno določitev šifre carinske tarife – nepopolne,
                        
                     
                           d)
                        
                        
                           pri preverjanju pred sprejetjem carinske deklaracije je bil odvzet vzorec za izdelavo izvedenskega mnenja zaradi pravilne določitve šifre carinske tarife blaga?
                        
                     
         
               3.
            
            
               Ali je treba v okoliščinah postopka v glavni stvari člen 63 Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti razlagati tako:
               
                           (a)
                        
                        
                           da dopušča, da se zakonitost sprejetja carinske deklaracije izpodbija pred sodiščem po sprostitvi blaga, ali pa tako,
                        
                     
                           (b)
                        
                        
                           da se carinska deklaracija ne more izpodbijati, ker določi le deklaracijo blaga pri carinskih organih in čas nastanka carinskega dolga pri uvozu in ne gre za odločbo carinskega organa o vprašanju pravilne tarifne uvrstitve in zneska uvoznih dajatev, ki se dolgujejo na podlagi te deklaracije?
                        
                     
         
      (1)  UL L 302, str. 1.